Méér as Johannes⤒🔗
Kom ons kyk na die beeld wat ons uit die Skrif kry. Dit gaan in die Skrif nie oor 'n gebeurtenis in iemand se persoonlike lewe wat volg op iets anders in jou lewe nie. In die Skrif gaan dit oor die opvolging van Een wat groter is as een wat voor Hom was. Die vergelyking is tussen Johannes die Doper en die Een ná hom: Jesus. Johannes bring nie die hoogtepunt van God se verlossingswerk nie. Dit is vir een groter as hy beskore. Die Messias is die hoogtepunt …. Jesus! Jesus vervul al God se beloftes – beloftes van seën en oordeel. Jesus bring die hoogtepunt van die lewe met God, maar ook die grootste verwydering deur die vuur van oordeel. Die Gees van God is geen nuwe figuur op die toneel nie. Wel die Een wat die Gees gee. Dit is Een wat as mens in die strate van Palestina rondgeloop het en deur God in die hemel opgeneem is. Hy stort nou die Gees uit oor mense. Van Hom moet ons alles verwag…selfs die Gees van God!
Here, gaan U in hierdie Tyd…?"←⤒🔗
'n Getuie vertel nie van homself nie. Hy vertel wat hy gesien het. 'n Getuie staan in vir die waarheid teenoor aanklaers. Die apostels was ooggetuies van alles wat met Jesus gebeur het. Hulle kan getuig van die waarheid! Vir hierdie werk, kom die Gees nou baie spesifiek. Die Gees sal oor die apostels kom en hulle krag gee vir hulle taak as getuies. Dit is 'n groot taak. Hulle sal moet getuig in Jerusalem, daar waar Jesus onskuldig veroordeel is en hulle self in vrees gevlug het. In Judea, onder hulle volksgenote. In Samaria – hulle broedervolk sal opgesoek moet word. En tot aan die einde van die wêreld… voor regbanke, voor vyandige volksgenote, voor konings en keisers.